Title: ระเบียบองค์การบริหารส่วนตำบลเหล่าน้อย ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร พ.ศ. 2559

ระเบียบองค์การบริหารส่วนตำบลเหล่าน้อย

ระเบียบองค์การบริหารส่วนตำบลเหล่าน้อย
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร

พ.ศ. ๒๕๕๙

อาศัยอำนาจตามความในมาตรา
๙ แห่งพระราชบัญญัติข้อมูลข่าวสารของราชการ พ.ศ.
๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑ องค์การบริหารส่วนตำบลเหล่าน้อย
จึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบองค์การบริหารส่วนตำบลเหล่าน้อย
ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๙

ข้อ
๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓  บรรดาระเบียบ ข้อบังคับ คำสั่ง
และหนังสือสั่งการอื่นใดในส่วนที่กำหนดไว้แล้วในระเบียบนี้หรือซึ่งขัดหรือแย้งระเบียบนี้
ให้ใช้ระเบียบนี้แทน

ข้อ
๔  ให้นายกองค์การบริหารส่วนตำบลเหล่าน้อย
รักษาการตามระเบียบนี้และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกองค์การบริหารส่วนตำบลเหล่าน้อยมีอำนาจวินิจฉัยสั่งการตามที่เห็นสมควร

ข้อ ๕  ให้ประชาชนเข้าตรวจดู ศึกษา ค้นคว้า
ข้อมูลข่าวสารของราชการได้ ณ ศูนย์ข้อมูลข่าวสารองค์การบริหารส่วนตำบลเหล่าน้อย
ซึ่งตั้งอยู่ ณ ที่ทำการองค์การบริหารส่วนตำบลเหล่าน้อย อาคารเลขที่ ๑๑๗ หมู่ที่ ๔
ตำบลเหล่าน้อย อำเภอเสลภูมิ จังหวัดร้อยเอ็ด รหัสไปรษณีย์ ๔๕๑๒๐ หมายเลขโทรศัพท์ ๐
๔๓๖๑ ๑๐๔๑ หมายเลขโทรสาร ๐ ๔๓๖๑ ๑๐๔๑ ต่อ ๑๐๖ ในวันและเวลาราชการ หรือที่เว็บไซต์ www.laonoi.go.th

ข้อ
๖  ประชาชนผู้ขอเข้าตรวจดูข้อมูลข่าวสารต้องแต่งกายชุดสุภาพหรือตามความนิยมของท้องถิ่น

ข้อ
๗  ห้ามพกพาอาวุธเข้าไปในศูนย์ข้อมูลข่าวสาร

ข้อ ๘  ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสาร

ข้อ
๙  ห้ามสัตว์เลี้ยงเข้าไปในศูนย์ข้อมูลข่าวสาร

ข้อ
๑๐  การใช้สถานที่ ต้องเคารพสถานที่
ไม่ส่งเสียงดังจนเป็นการรบกวนผู้อื่น และต้องรักษาความเป็นระเบียบเรียบร้อย

ข้อ
๑๑  ประชาชนผู้ขอเข้าตรวจ ศึกษา
ค้นคว้า ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ
๑๒  การตรวจ ค้นคว้า ศึกษา
ข้อมูลข่าวสารพึงใช้ความระมัดระวังและรักษาเยี่ยงวิญญูชน

ข้อ
๑๓  เมื่อตรวจ ค้นคว้า ศึกษา
เสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๔  ห้ามนำข้อมูลข่าวสารใดออกนอกศูนย์ข้อมูลข่าวสาร
เว้นแต่จะได้รับอนุญาต

ข้อ
๑๕  ผู้ใดโดยจงใจหรือประมาทเลินเล่อ
ทำให้ข้อมูลข่าวสารใดชำรุด เสียหาย สูญหาย ต้องรับผิดชดใช้ค่าเสียหายหรืออาจถูกฟ้องร้องได้

ข้อ
๑๖  การยืมหรือขอสำเนาข้อมูลข่าวสารใด
ต้องได้รับอนุญาตและเสียค่าธรรมเนียมตามที่องค์การบริหารส่วนตำบลเหล่าน้อยกำหนด

ข้อ
๑๗  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีการอันสมควร

ประกาศ
ณ วันที่ ๒๑ พฤศจิกายน พ.ศ. ๒๕๕๙
พรทิพย์
 โพธิ์ชัย
นายกองค์การบริหารส่วนตำบลเหล่าน้อย

ปริยานุช/จัดทำ
๑๓ มีนาคม ๒๕๖๐

พิมพ์มาดา/ตรวจ
๑๒ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๙ ง/หน้า ๘/๙ มีนาคม ๒๕๖๐